En mand passerede kort før klokken 13 Limfjorden på en ganske ureglementeret måde. Han cyklede gennem Limfjordstunnelen. - Vi ser på vores kameraer, at han kommer cyklende ved Kridtsvinget syd for tunnelen i nordgående retning og standser så før sammenfletningen med motorvejen. Så krydser han pludselig motorvejen og cykler med fuld fart ned gennem tunnelen, fortæller vagtchef ved Nordjyllands Politi Per Jørgensen. Politiet kunne følge mandens færd gennem tunnelen via kameraer og fik sendt en patrulje ud til ham. - Vi spærrede noget af tunnelen af, så bilisterne ikke risikerede at påkøre ham bagfra. Det er jo ekstremt farligt, det han gør, fortsætter vagtchefen. Da motorcykelpatruljen som var sendt ud til manden fik ham standset var han næsten nået ud på den anden side. Men han havde ikke i sinde at forkorte turen, som politiet ville have ham til. - Lige da betjenten stiger af motorcyklen, stikker han af. Men der er så en patrulje i bil, der får ham helt standset kort derfra, siger vagtchefen. - Vi troede egentlig, han var beruset, men det er ikke tilfældet, slutter Per Jørgensen. Manden kan nu se frem til en klækkelig bøde.

Referat:
Prøvede at stikke af fra motorcykelpatrulje.